Avoimuusrekisterityöryhmän kokous 7/2021

Aika 23.4.2021 klo 10:00-12:00

Paikka Kokous järjestettiin etäyhteyksin

Osallistujat Niklas Wilhelmsson, yksikönpäällikkö, oikeusministeriö (pj)

Juuso Oilinki, erityisasiantuntija, oikeusministeriö

Pertti Rauhio, hallintojohtaja, eduskunnan kanslia

Miska Lautiainen, lainsäädäntöneuvos, valtiovarainministeriö

Liisa Partio, jäsen, Kansalaisyhteiskuntapolitiikan neuvottelukunta KANE

Tuomo Yli-Huttula, puheenjohtaja, Edunvalvontafoorumi

Pentti Mäkinen, Transparency Finland

~~Markku Jokisipilä, johtaja, eduskuntatutkimuksen keskus~~

Emilia Korkea-aho, apulaisprofessori

Sami Demirbas, asiantuntija, oikeusministeriö (sihteeri)

Heini Huotarinen, neuvotteleva virkamies, oikeusministeriö (sihteeri)

Anna Pohjalainen, EU-asiantuntija, oikeusministeriö (sihteeri)

1. **Kokouksen avaaminen ja esityslistan hyväksyminen**

Puheenjohtaja avasi kokouksen klo 10:06.

1. **Edellisten kokousten pöytäkirjan hyväksyminen**

Tehtiin pöytäkirjaan tekninen korjaus ja hyväksyttiin se näin korjattuna.

1. **Alustavien pykälä- ja perusteluluonnosten läpikäyntiä**

5 § (Rekisteröinti-ilmoitus sekä muutoksista ilmoittaminen) ja 6 § (Toimintailmoitus)

Keskusteltiin tarpeesta selkeyttää pykälissä ja perusteluissa käytettyä terminologiaa. Yksi keino olisi lisätä tekstiin määritelmäpykälä. Pohdittiin, kuinka helposti ministeriöiden organisaatiotiedot ovat lobbareiden saatavilla, jotta nämä voivat ilmoittaa tapaamansa virkamiehet esitetyllä tavalla osasto- ja yksikkötasolla. Keskusteltiin myös siitä, kuinka hyvin työryhmien tiedot ovat verkossa saatavilla. Hankeikkunan käyttöönotto on parantanut tilannetta, mutta parantamisen varaa on edelleen. Keskusteltiin taloudellisten tietojen ilmoittamisesta perusilmoituksella vs. toimintailmoituksella. Pohdittiin myös, tulisiko taloudelliset tiedot ilmoittaa siten, että ilmoitetaan lobbaukseen käytetyt henkilötyövuodet ja, sikäli kuin lobbauspalveluita on ostettu, se summa, jolla näitä palveluita on ostettu. Pohdittiin, tulisiko tapaamisten ajankohdat ilmoittaa siten, että ilmoitettaisiin tarkkojen päivämäärien sijasta ne henkilöt, joita on tietyllä ajanjaksolla tavattu.

7 § (Rekisteriviranomaisen tehtävät ja tiedonsaantioikeus), 8 § (Neuvottelukunta ja hyvä edunvalvontatapa), 9 § (Sähköinen rekisteri ja tietojen julkaisu), 10 § (Voimaantulo)

Keskusteltiin rekisteriviranomaisen roolista ja tehtävistä. Neuvontaa ja yhteistyötä sidosryhmien kanssa pidettiin tärkeänä. Keskusteltiin rekisteriviranomaisen valvontatehtävästä ja uhkasakkomahdollisuudesta. Uhkasakko on viimesijainen keino varmistaa avoimuusrekisterilain noudattaminen. Siirtymäaikaa uhkasakkoa koskevan säännöksen voimaantulolle pidettiin lähtökohtaisesti perusteltuna, mutta sen pituutta on vielä pohdittava. Valtiontalouden tarkastusvirastolla arvioidaan olevan parhaat edellytykset avoimuusrekisteriviranomaisen tehtävän hoitamiseen.

Keskusteltiin rekisterin teknisestä toteutuksesta ja rekisterissä olevien tietojen julkisuudesta. Mikäli rekisteriviranomainen tekee muutoksia lobbarin ilmoittamiin tietoihin, tulisi tämän käydä ilmi rekisteristä. Pohdittiin, tulisiko perusteluissa tarkentaa, ettei rekisteriviranomaisen valvonnassa syntyvää aineistoa julkaista rekisterissä. Pohdittiin, miten pykälätekstissä tulisi huomioida mahdollinen rekisterimerkintärikoksen tai väärän todistuksen antamisen täyttyminen, jotka mainitaan perusteluissa. Pohdittiin, tulisiko rekisteriviranomaisen määräämän uhkasakon näkyä rekisterissä. Keskusteltiin myös rekisterin käytön maksuttomuudesta/maksullisuudesta. Jos rekisterin käyttämiselle asetetaan maksu, sen tulisi olla sillä tavoin kohtuullinen, että kaikki halukkaat voivat saada tietoja rekisteristä.

1. **Muut asiat**

- Seuraava ohjausryhmäkokous

Todettiin, että työryhmän jäsenet voivat halutessaan osallistua seuraavaan ohjausryhmän kokoukseen. Työryhmän jäsenille tarjotaan mahdollisuus kommentoida kokousaineistoa ennen sen jakamista ohjausryhmälle.

- Kyselytutkimus

Oikeusministeriö tilaa avoimuusrekisterilain valmistelun tueksi kyselytutkimuksen, jolla selvitetään sitä, kuinka moni yritys tai järjestö arviolta joutuisi rekisteröitymään avoimuusrekisteriin. Tarjouspyyntöjen jättämisen määräaika on tänään 23.4.

- Kv-tilannekatsaus

Grecon edustaja on ollut yhteydessä avoimuusrekisterihankkeen sihteeristöön ja tiedustellut valmistelun tilannetta. Latvian avoimuusrekisterihanke etenee, ja sieltäkin saatetaan jossain vaiheessa olla yhteydessä Suomeen.

1. **Kokouksen päättäminen**

Päätettiin kokous klo 12:04.